O‘zbekistonga yana 2,8 mln dozadan ortiq Moderna vaksinasi olib kelindi

17-fevral kuni COVAX dasturi doirasida O‘zbekistonga yana 2 822 400 doza Moderna vaksinasini yetkazib berildi, deb xabar beradi YuNISEF matbuot xizmati.

Shunday qilib, YuNISEF orqali O‘zbekistonga ushbu mexanizm doirasida hamda xayriya qilingan COVID-19 ga qarshi vaksinalarining umumiy soni 12,67 million dozaga yetdi. Ularning umumiy qiymati 97,4 million AQSh dollarini tashkil etadi.
Eslatib o‘tamiz, 10-yanvar kuni O‘zbekistonga Moderna vaksinasining 500 400 dozasi, 2021-yilning iyunida esa 3 milliondan ortiq dozasi olib kelingandi.
Avvalroq COVAX O‘zbekistonga 2022-yilning birinchi choragida 11 mln doza vaksina taqdim etishi, O‘zbekistonda ishlab chiqarilgan ZF-UZ-VAC2001 vaksinasining 910 mingdan ortiq dozasi emlash uchun topshirilgani to‘g‘risida xabar berilgandi.
 O‘zbekistonda koronavirusga qarshi emlanganlarga pul berilayotgani haqidagi xabarlar rad etildi
O‘zbekiston bo‘ylab 2022-yilning yanvar, fevral va mart oylarida emlanganlik sertifikatini olgan fuqarolar o‘rtasida yutuqli o‘yinlar tashkil qilinishi va bosh sovringa avtomobil qo‘yilishi to‘g‘risida xabar berilgandi. 15-yanvardan boshlab mamlakatda “Vaksina — to‘g‘ri tanlov” yutuqli o‘yinlari tashkil etilmoqda va u 5 oy davomida o‘tkaziladi. Unga ko‘ra, har hafta 35 ta velosiped, 25 ta televizor, 25 ta smartfon va 25 ta planshet o‘ynaladi. Har oyning so‘nggi shanba kunida esa super-yutuq — Malibu avtomobili o‘ynaladi.